CELEX: 32004D0681
Language: el
Date: 2004-09-24 00:00:00
Title: 2004/681/ΕΚ: Αποφαση Του Συμβουλιου, της 24ης Σεπτεμβρίου 2004, για την τροποποίηση της απόφασης 2001/131/ΕΚ σχετικά με τον τερματισμό της διαδικασίας διαβουλεύσεων με την Αϊτή στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΚ

8.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 311/30
            
         
      ΑΠΟΦΑΣΗ ΤΟΥ ΣΥΜΒΟΥΛΙΟΥ
   
   της 24ης Σεπτεμβρίου 2004
   για την τροποποίηση της απόφασης 2001/131/ΕΚ σχετικά με τον τερματισμό της διαδικασίας διαβουλεύσεων με την Αϊτή στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΚ
   (2004/681/ΕΚ)
   ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στην Κοτονού στις 23 Ιουνίου 2000 (1) («συμφωνία εταιρικής σχέσης ΑΚΕ-ΕΚ»), και ιδίως το άρθρο 96,
   την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ (2), και ιδίως το άρθρο 3,
   την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Με βάση την απόφαση 2001/131/ΕΚ (3), η χορήγηση χρηματοδοτικής βοήθειας στην Αϊτή αναστέλλεται εν μέρει ως «κατάλληλο μέτρο» σύμφωνα με το άρθρο 96 παράγραφος 2 στοιχείο γ) της συμφωνίας εταιρικής σχέσης ΑΚΕ-ΕΚ.
            
         
               (2)
            
            
               Η απόφαση 2003/916/ΕΚ λήγει στις 31 Δεκεμβρίου 2004 και απαιτεί επανεξέταση των μέτρων εντός έξι μηνών.
            
         
               (3)
            
            
               Στις 12 Μαΐου 2004, πραγματοποιήθηκαν συζητήσεις μεταξύ της Επιτροπής και του προσωρινού πρωθυπουργού της Αϊτής για να εξετάσουν το πολιτικό πρόγραμμα της προσωρινής κυβέρνησης, για την αποκατάσταση πλήρους δημοκρατικού και συνταγματικού καθεστώτος, συμπεριλαμβανομένου χρονοδιαγράμματος εκλογών, στα πλαίσια σεβασμού των Δικαιωμάτων του Ανθρώπου και των Θεμελιωδών Ελευθεριών.
            
         
               (4)
            
            
               Με επιστολή της 25ης Μαΐου 2004, ο προσωρινός πρωθυπουργός της Αϊτής επιβεβαίωσε τις ειδικές δεσμεύσεις που ανέλαβε η προσωρινή κυβέρνηση της Αϊτής για να συμμορφωθεί με τα βασικά στοιχεία του άρθρου 9 της συμφωνίας εταιρικής σχέσης ΑΚΕ-ΕΚ, ιδίως όσον αφορά την κατάσταση των Δικαιωμάτων του Ανθρώπου, τις δημοκρατικές αρχές και το κράτος δικαίου, ενόψει της επιστροφής της χώρας σε πλήρες συνταγματικό και δημοκρατικό καθεστώς,
            
         ΑΠΟΦΑΣΙΖΕΙ:
   Άρθρο 1
   Η απόφαση 2001/131/ΕΚ τροποποιείται ως εξής:
   
               1.
            
            
               Στη δεύτερη και τρίτη παράγραφο του άρθρου 3, η ημερομηνία 31 Δεκεμβρίου 2004 αντικαθίσταται από την ημερομηνία «31 Δεκεμβρίου 2005».
            
         
               2.
            
            
               Το παράρτημα αντικαθίσταται από το κείμενο που εμπεριέχεται στο παράρτημα της παρούσας απόφασης.
            
         Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 24 Σεπτεμβρίου 2004.
      
         
            Για το Συμβούλιο
         
         
            Ο Πρόεδρος
         
         L. J. BRINKHORST
         
      
   
   
      (1)  ΕΕ L 317 της 15.12.2000, σ. 3· συμφωνία όπως τροποποιήθηκε από την απόφαση αριθ. 1/2003 (ΕΕ L 141 της 7.6.2003, σ. 25).
   
      (2)  ΕΕ L 317 της 15.12.2000, σ. 376.
   
      (3)  ΕΕ L 48 της 17.2.2001, σ. 31· απόφαση όπως τροποποιήθηκε τελευταία από την απόφαση 2003/916/ΕΚ (ΕΕ L 345 της 31.12.2003, σ. 156).
   
      ΠΑΡΑΡΤΗΜΑ
      
         
            «ΠΑΡΑΡΤΗΜΑ
            Κύριε,
            Η Ευρωπαϊκή Ένωση αποδίδει ιδιαίτερη σημασία στις διατάξεις του άρθρου 9 της συμφωνίας εταιρικής σχέσης ΑΚΕ-ΕΚ. Η εταιρική σχέση ΑΚΕ-ΕΚ βασίζεται στο σεβασμό των Δικαιωμάτων του Ανθρώπου, στις δημοκρατικές αρχές και στο κράτος δικαίου. Αυτά είναι τα ουσιώδη στοιχεία της εν λόγω συμφωνίας και αποτελούν, κατά συνέπεια, τη βάση των σχέσεών μας.
            Στο πλαίσιο αυτό, η Ευρωπαϊκή Ένωση παρακολούθησε στενά την πρόσφατη αλλαγή στην Αϊτή, ειδικότερα όσον αφορά το διορισμό της νέας προσωρινής κυβέρνησης της Αϊτής, η οποία ορκίστηκε στις 17 Μαρτίου 2004, ύστερα από εκτενή διαδικασία διαβουλεύσεων με βάση το σχέδιο CARICOM/ΟΑΚ.
            Στις 12 Μαΐου 2004, πραγματοποιήθηκαν στις Βρυξέλλες συζητήσεις μεταξύ υμών και της Επιτροπής των Ευρωπαϊκών Κοινοτήτων, με σκοπό την εξέταση του πολιτικού προγράμματος της προσωρινής κυβέρνησης για την αποκατάσταση δημοκρατικού και συνταγματικού καθεστώτος. Η Ευρωπαϊκή Ένωση έλαβε υπό σημείωση τις δεσμεύσεις που αναλάβατε, ιδίως όσον αφορά τη βελτίωση της κατάστασης των Δικαιωμάτων του Ανθρώπου, τη θέσπιση των δημοκρατικών αρχών, συμπεριλαμβανομένης της διεξαγωγής ελεύθερων και αδιάβλητων εκλογών, του κράτους δικαίου και της χρηστής διακυβέρνησης, όπως αναφέρατε στην επιστολή σας της 25ης Μαΐου προς την Επιτροπή. Οι δεσμεύσεις αυτές θα πρέπει να οδηγήσουν εν καιρώ σε μεγαλύτερη πολιτική σταθερότητα στην Αϊτή. Η Ευρωπαϊκή Ένωση καλεί την προσωρινή κυβέρνηση να μετατρέψει ταχέως αυτές τις δεσμεύσεις σε συγκεκριμένες ενέργειες που θα διασφαλίσουν ότι η διαδικασία εκδημοκρατισμού καθίσταται αναπόσπαστο μέρος του πολιτικού, οικονομικού και κοινωνικού βίου της Αϊτής, σύμφωνα με το άρθρο 9 της συμφωνίας εταιρικής σχέσης ΑΚΕ-ΕΚ.
            Με βάση αυτά τα στοιχεία, το Συμβούλιο της Ευρωπαϊκής Ένωσης επανεξέτασε την απόφασή του της 22ας Δεκεμβρίου 2004 και αποφάσισε να αναθεωρήσει τα κατάλληλα μέτρα που καθορίζονται στο άρθρο 96 παράγραφος 2 στοιχείο γ) της συμφωνίας εταιρικής σχέσης ΑΚΕ-ΕΚ, ως εξής:
            
                        1)
                     
                     
                        Ο επαναπροσανατολισμός των εναπομενόντων κεφαλαίων στο πλαίσιο του 8ου Ευρωπαϊκού Ταμείου Ανάπτυξης (ΕΤΑ) για προγράμματα που θα ωφελήσουν άμεσα τον πληθυσμό της Αϊτής, θα ενισχύσουν την κοινωνία των πολιτών και τον ιδιωτικό τομέα, και θα στηρίξουν τον εκδημοκρατισμό, την ενίσχυση του κράτους δικαίου και την εκλογική διαδικασία, θα συνεχισθεί και μπορεί επίσης να συμπεριλάβει ενέργειες που ορίζονται ως βραχυπρόθεσμες και μεσοπρόθεσμες προτεραιότητες στο πλαίσιο προσωρινής συνεργασίας (ΠΠΣ) που δημιουργήθηκε με στενή συνεργασία μεταξύ της προσωρινής κυβέρνησης, της κοινωνίας των πολιτών και των σημαντικότερων χορηγών, ιδίως της θεσμικής στήριξης.
                     
                  
                        2)
                     
                     
                        Η χορήγηση πόρων στο πλαίσιο του 9ου ΕΤΑ θα κοινοποιηθεί με δημοσίευση της παρούσας απόφασης στην Επίσημη Εφημερίδα της Ευρωπαϊκής Ένωσης.
                     
                  
                        3)
                     
                     
                        Ενόψει της κατάρτισης του εγγράφου στρατηγικής για τη χώρα (CSP) και του εθνικού ενδεικτικού προγράμματος (ΕΕΠ), θα αρχίσουν αμέσως συζητήσεις με τον εθνικό διατάκτη σχετικά με τον προγραμματισμό των πόρων του 9ου ΕΤΑ. Η στρατηγική θα λάβει υπόψη τα αποτελέσματα του ΠΠΣ.
                     
                  
                        4)
                     
                     
                        Οι συνεισφορές Β μπορούν να χρησιμοποιηθούν πριν από την υπογραφή του 9ου ΕΤΑ ΕΕΠ/ΠΠΣ, ανάλογα με τις πραγματικές ανάγκες.
                     
                  
                        5)
                     
                     
                        Η υπογραφή του ΠΠΣ προβλέπεται να πραγματοποιηθεί μετά τις εθνικές εκλογές, στο πλαίσιο του ψηφίσματος 822 OAS και εφόσον αυτές γίνουν αποδεκτές ως ελεύθερες και δίκαιες από τους αρμόδιους φορείς της Αϊτής και τη διεθνή κοινότητα. Σημειώνεται ότι οι εθνικές εκλογές αναμένεται να πραγματοποιηθούν το αργότερο στο τέλος του πρώτου εξαμήνου του 2005.
                     
                  
                        6)
                     
                     
                        Οι συνεισφορές στα περιφερειακά προγράμματα, στις παρεμβάσεις ανθρωπιστικού χαρακτήρα και στην εμπορική συνεργασία δεν επηρεάζονται.
                     
                  Όλα τα ανωτέρω μέτρα πρέπει να επανεξετάζονται τακτικά, τουλάχιστον εντός έξι μηνών.
            Για να διασφαλισθεί η επιτυχία της συνεργασίας, πρέπει να διασφαλισθεί μεγαλύτερη ικανότητα απορρόφησης της βοήθειας, η οποία σήμερα δεν υπάρχει, με τη χρηστή διακυβέρνηση και με μέτρα για την ανάπτυξη των ικανοτήτων διαχείρισης της βοήθειας. Οι λεπτομέρειες εφαρμογής θα είναι προσαρμοσμένες στην ικανότητα της χώρας για χρηστή διαχείριση των δημόσιων οικονομικών.
            Η Ευρωπαϊκή Ένωση θα παρακολουθεί εκ του σύνεγγυς την περαιτέρω εξέλιξη της διαδικασίας εκδημοκρατισμού, ιδίως όσον αφορά την επίτευξη των δεσμεύσεων που έχει αναλάβει η προσωρινή κυβέρνηση και τα μέτρα που θεσπίζονται για τη διοργάνωση τοπικών, εθνικών και προεδρικών εκλογών. Η Ένωση επαναλαμβάνει ότι είναι πρόθυμη να συνεχίσει τον ενισχυμένο πολιτικό διάλογο με την προσωρινή κυβέρνηση της Αϊτής δυνάμει του άρθρου 8 της συμφωνίας εταιρικής συνεργασίας ΑΚΕ-ΕΚ.
            Με εξαιρετική εκτίμηση,
            
               
                  Για την Επιτροπή
               
               
                  Για το Συμβούλιο
               
               
                  Ο Πρόεδρος»